Martin, 12. júna – Základná škola Alexandra Dubčeka v Martine uskutočnila pre verejnosť konferenciu zameranú na vzdelávanie intelektovo nadaných detí pod názvom VIN. Návštevníci Mestského úradu v stredu sa tak mohli dozvedieť o skúsenostiach so vzdelávaním intelektovo nadaných detí z pohľadu rodičov, pedagógov i psychológov.
Priestor na sebaprezentáciu v rámci konferencie získalo i niekoľko nadaných študentov zo všetkých ročníkov Základnej školy Alexandra Dubčeka. Hovorí riaditeľka školy – Oľga Potašová.[audio:https://rebeca.sk/audio/spravy/olga_potasova.mp3|titles= Oľga Potašová pre Rádio Rebeca]
Výber nadaných detí do špeciálnych tried prebieha v pedagogicko-psychologických poradniach. Aby bolo dieťa do nadanej triedy prijaté, musí jeho všeobecná kapacita intelektových schopností spadať do horných 2% populácie. V praxi to znamená, že jeho IQ musí presahovať minimálnu hranicu 130. O vstupných testoch prezrádza viac psychologička z Centra pedagogicko-psychologického poradenstva a prevencie v Martine – Mária Vitková.[audio:https://rebeca.sk/audio/spravy/maria_vitkova.mp3|titles= Mária Vitková pre Rádio Rebeca]
Podľa Márii Vitkovej je nadanie dieťaťa dar, s ktorým však treba vedieť pracovať. Vo väčšine prípadoch má také špecifické záujmy, o ktoré sa bežné deti v jeho veku vôbec nezaujímajú. Rodičia by mali byť preto schopní jeho výnimočnosť odhaliť a poskytnúť mu všetko čo potrebuje, aby sa mohlo ďalej rozvíjať nielen v škole, ale aj mimo nej.